ప్రపంచ ఆకర్షణీయ ఆర్థిక గమ్యస్థానంగా భారత్: పాటిల్
Hanumantha Reddy|
ప్రపంచ ఆర్ధిక మాంద్య ప్రభావం భారత్‌పై పరిమితంగా వుందని పేర్కొన్న భారత రాష్ట్రపతి ప్రతిభా పాటిల్ స్థిరంగా అధిక వృద్ధిని నమోదు చేస్తున్న భారత ఆర్ధికవ్యవస్థ పెట్టుబడులకు ఆకర్షణీయమైన గమ్యస్థానంగా మారిందని ఆదివారం తెలిపారు.
"భారత వృద్ధి పరస్పర లాభదాయకమైన అవకాశాలను సృష్టిస్తున్నది. 2003 నుంచి స్థిరంగా అధిక వృద్ధి రేటును నమోదుచేస్తున్న భారత ఆర్ధికవ్యవస్థపై ప్రపంచ ఆర్థిక మాంద్య ప్రభావం పరిమితంగానే ఉంది" అని ప్రతిభా పాటిల్ చెప్పారు.
మాజీ రాష్ట్రపతి కేఆర్ నారాయణ్ కుమార్తె, స్విట్జర్లాండ్‌లో భారత రాయబారి చిత్రా నారాయణ జెనీవాలో ఇచ్చిన విందులో పాల్గొన్న పాటిల్ మాట్లాడుతూ పెట్టుబడులు, విదేశీ ప్రత్యక్ష పెట్టుబడులు, వ్యాపారానికి భారత్ ప్రపంచవ్యాప్తంగా ఆకర్షణీయ గమ్యస్థానంగా మారిందని తెలిపారు.
భారత్ 1991లో ఆర్థిక సంస్కరణలు ప్రారంభమైనప్పటి నుంచి భారత కంపెనీలు అంతర్జాతీయ పోటీని ఎదుర్కోవడంతో పాటు ప్రపంచవ్యాప్తంగా తమ ముద్రను వేయగల్గుతున్నాయని స్విట్జర్లాండ్‌లో పర్యటిస్తున్న భారత రాష్ట్రపతి పేర్కొన్నారు. ఆర్థిక వృద్ధి ప్రయోజనాలు సమాజంలో అన్ని వర్గాలు ప్రత్యేకించి పేద వర్గాలకు చేరాల్చివుందని ఈ సందర్భంగా ఆమె ఆకాక్షించారు.
సంబంధిత వార్తలు